Etter utbruddet av Den amerikanske uavhengighetskrigen i 1775, økte volden mellom indianerne og nybyggerne i Kentucky. Urfolkene, hovedsakelig shawneer nord for elven Ohio, stormet flere bosetninger i Kentucky, i håp om å drive vekk immigrantene, som ble ansett for å være uvedkommende. Enkeltstående nybyggere og jegere ble de primære angrepsmålene, noe som førte til at mange besluttet å forlate Kentucky. Ved slutten av våren 1776, var det færre enn 200 amerikanere igjen i Kentucky; de gjenværende befant seg hovedsakelig ved de befestede områdene Boonesborough, Harrodsburg og Logan's Station.